ORDE do 25 de xaneiro de 2007 pola que se crea un ficheiro de datos de carácter persoal da Secretaría Xeral de Comunicación (Dirección Xeral de Comunicación Audiovisual).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/02/2007

A Secretaría Xeral de Comunicación, segundo o Decreto 231/2005, do 11 de agosto, polo que se establecen os centros directivos dependentes da Presidencia da Xunta de Galicia, é un órgano superior que depende funcionalmente da Presidencia da Xunta de Galicia e organicamente da Consellería de Presidencia, Administracións Públicas e Xustiza.
Segundo o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Dirección Xeral de Comunicación Audiovisual é o centro directivo adscrito á Secretaría Xeral de Comunicación ao cal lle corresponden a dirección e coordinación das actuacións en materia de telecomunicacións, audiovisual e multimedia e todos os aspectos que deriven da aplicación destas tecnoloxías no ámbito da comunicación.
A Secretaría Xeral de Comunicación, a través da Dirección Xeral de Comunicación Audiovisual, leva a cabo diferentes programas e liñas de actuación no ámbito audiovisual e multimedia para fomentar o uso das tecnoloxías no eido da comunicación.
Tendo en conta isto, a Secretaría Xeral de Comunicación, a través da Dirección Xeral de Comunicación Audiovisual, dispón dunha base de datos de persoas e entidades para que poidan recibir información e acceder a servizos promocionais do audiovisual dentro do ámbito das competencias da Dirección Xeral de Comunicación Audiovisual.
Os datos recollidos integraranse nun ficheiro que se crea por esta orde, de acordo co disposto no artigo 20.1º da Lei orgánica 15/1999, do 13 de decembro, de protección de datos de carácter persoal, que establece que a creación, modificación ou supresión dos ficheiros das administracións públicas só poderá facerse por medio de disposición xeral publicada no Boletín Oficial del Estado ou diario oficial correspondente.
En consecuencia, de acordo co artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto a creación do ficheiro de datos de carácter persoal da Secretaría Xeral de Comunicación (Dirección Xeral de Comunicación Audiovisual), denominado Directorio de Promoción do Audiovisual Galego.
Artigo 2º.-Finalidade do ficheiro e usos previstos.
Creación dunha base de datos de entidades e persoas coa finalidade de recibir información e servizos de promoción do audiovisual galego por parte da Dirección Xeral de Comunicación Audiovisual a través da internet, correo postal e telefonía e realizacións de estatísticas.
Artigo 3º.-Persoas ou colectivos sobre os cales se pretenda obter datos de carácter persoal.
Persoas e entidades en xeral, con interese no sector audiovisual galego.
Artigo 4º.-Procedemento de recolla de datos de carácter persoal.
Transmisión electrónica de datos vía internet a través dos portais web da Dirección Xeral de Comunicación Audiovisual.
Artigo 5º.-Estrutura básica do ficheiro e tipoloxía de datos de carácter persoal incluídos.
a) Datos de carácter identificativo (nome e apelidos, DNI, enderezo, teléfono, correo electrónico). b) Datos de características persoais (datos de familia, data e lugar de nacemento, sexo, nacionalidade). c) Datos académicos e profesionais (formación, titulacións). d) Datos de detalles de emprego (traballador autónomo ou por conta allea, desempregado, xubilado).
Artigo 6º.-Cesión de datos de carácter persoal.
Non se prevén cesións.
Artigo 7º.-Órgano administrativo responsable do ficheiro.
Secretaría Xeral de Comunicación.
Artigo 8º.-Unidade ante a cal se poden exercer os dereitos de acceso, rectificación, cancelación e oposición.
Dirección Xeral de Comunicación Audiovisual adscrita á Secretaría Xeral de Comunicación.
Artigo 9º.-Medidas de seguranza exixibles.
Nivel básico.
Disposición adicional
En caso de cesións dos datos aos servizos de estatística das administracións públicas, aplicarase, ademais, o disposto na normativa vixente sobre materia estatística.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 25 de xaneiro de 2007.
José Luis Méndez Romeu
Conselleiro de Presidencia, Administracións
Públicas e Xustiza